**ПРАВИЛНИК**

Такмичење младих композитора - „Инспирисано природом“

Члан 1

Удружење харфиста и пријатеља харфе Србије (у даљем тексту: организатор такмичења) организује такмичење младих композитора - „Инспирисано природом“ (у даљем тексту такмичење). Такмичење је јавна музичко-педагошка манифестација у којој могу учествовати млади композитори старости од 18 до 30 година, који су држављани Србије или резиденти, тренутни студенти основних или мастер студија у Србији, ученици средњих школа Србије, ученици приватних музичких школа Србије, као и сви они који немају формално музичко образовање, а желе да учествују.

Члан 2

Право учешћа на такмичењу имају сви из члана 1. овог Правилника који испуњавају услове задате пропозицијама и који благовремено поднесу пријаве.

Члан 3

Такмичење се одвија по Правилнику који укључује и Пропозиције такмичења. Правилником се регулишу елементи који се тичу организације такмичења, а Пропозицијама програми и категорије такмичара.

Члан 4

Циљеви одржавања такмичења су:

* промоција и афирмација младих композитора Србије;
* промоција свирања харфе у Србији;
* подизање уметничких домета;
* развијање позитивних друштвених вредности;
* повезивање, међусобна комуникација, размена мишљења, креативан напредак, сарадња музичких школа и факултета из различитих градова Србије.

Члан 5

Организатор такмичења:

* одређује време одржавања такмичења;
* доноси Пропозиције такмичења и Правилник о раду жирија;
* одређује висину донације;
* именује жири такмичења и секретара жирија.
* одређује награде.

Члан 6

Композиције морају бити написане за ансамбл од три харфе. Свака композиција треба да буде инспирисана природом, односно еколошким процесом очувања и унапређења животне средине. Препоручено трајање композиције је од 6.00 до 10.00 минута.

Члан 7

 Такмичар мора да преда композицију у електронском формату PDF која ће бити записана у неком од програма за нотацију (*Finale, Sibelius, MuseScore…*). Предају се комплетне партитуре са свим агогичким и динамичким ознакама, као и ознакама за темпо.

Члан 8

**I категорија**- савремена уметничка музика – (препоручено трајање једне композиције је од 6 до 10 минута);

**II категорија**- џез и популарна музика - (препоручено трајање једне композиције је од 6 до 10 минута);

Члан 9

Пријаве кандидата подносе се електронским путем на е-маил адресу организатора **takmicenjekompozitora@gmail.com**. Рок за пријављивање кандидата је **31. јануар 2022. године.**

Пријава за **обе категорије** треба да садржи:

* образац пријаве
* држављанство, потврду о резидентности или потврду да се кандидат још увек школује у Србији
* партитуру

Члан 10

Уз пријаву учесник је дужан да достави доказ о уплати донације. Донација за такмичење износи 1200 динара за I или II категорију. Уплату извршити на жиро-рачун:

Удружење харфиста и пријатеља харфе Србије

Теразије 26

11000 Београд

бр. рачуна 165-631-92

Члан 11

Резултати такмичења објављују се у року од двадесет дана од дана затварања конкурса и биће доступни на интернет страници Удружења харфиста и пријатеља харфе Србије:

[www.harfa.rs](http://www.harfa.rs)

Члан 12

По завршетку такмичења уручују се дипломе и награде.

Члан 13

Награђени учесници добијају диплому која садржи следеће податке:

* име и презиме кандидата;
* податке о награди и категорији;
* потпис председника жирија;
* потпис и печат организатора такмичења.

Члан 14

Награде такмичења су:

* Професионално аудио снимање
* Извођење најбоље оцењених композиција на концерту
* Новчане награде за најбоље пласиране такмичаре

Члан 15

Пријављивањем на такмичење, такмичар аутоматски прихвата све одредбе и чланове Правилника.